નિયમો પ્રમાણે રાજ્યસભાના ચેરપર્સને આ બાબતે ચકાસવા માટે ૩ સભ્યોની કમિટી બનાવવાની હોય, પરંતુ તે પહેલાં જ તેની ખરાઈ કરી નકારવાના કેટલાક કારણો તેમણે આપ્યાં. જેમાં નોટિસમાં કોઈ નક્કર ચકાસવાને પાત્ર દોષારોપણ નથી, કાયદા નિષ્ણાત, બંધારણના નિષ્ણાતો અને રાજ્યસભા તેમજ લોકસભાના પૂર્વ મહાસચિવોનો અભિપ્રાય લીધો છે, પિટીશન રજૂ કરનાર સભ્યો પોતાના કેસ વિશે જ અનિશ્ર્ચિત હતા. માનનીય સાંસદોએ વાપરેલા શબ્દો જ તેમની જાત માટે શંકા, અટકળ અથવા એક માન્યતાનો સંકેત આપે છે, શંકાસ્પદ વિશ્ર્વસનીયતા ધરાવતા ત્રીજા પક્ષો વચ્ચેની વાતચીત ચીફ જસ્ટિસ સામે કોઈ પુરાવા ન બની શકે, આ બાબત સુપ્રીમ કોર્ટ દ્વારા ઉકેલવામાં આવનારી એક આંતરિક બાબત છે. તેમાં ન્યાયતંત્રના સ્વાતંત્ર્ય પર તરાપ મારવાની ગંભીર માનસિકતા છે, દરખાસ્તમાં જણાવાયેલી તમામ હકીકતો બંધારણની કલમ ૧૨૪ (એ) હેઠળ એવો કેસ નથી બનાવી શકતી, આ પ્રકારના આરોપોથી જ્યુડિશિયરીને નુકસાન પહોંચે છે, સામાન્ય લોકોનો ભરોસો ન્યાયતંત્રમાંથી ઓછો થાય. આવા કારણો આપી ઉપપ્રમુખે આ દરખાસ્તને ઠુકરાવી છે. અત્યાર સુધી ભારત આતંક વિરોધી વાતો કરતું હતું. હવે દેશમાં વિરોધીઓનો આતંક છવાયો છે. એવું ઉપપ્રમુખના ઉપરના કારણો પરથી લાગે છે. ન્યાયતંત્રને ડિ-ગ્રેડ કરવામાં, લાંછન લગાડવામાં વિરોધપક્ષે અગ્રિમ ભૂમિકા ભજવી તે આતંકથી જરાય કમ નથી.